བསྟན་བཅོས་གཉིས་མེད་ཨ་བ་དྷུ་ཏཱི་ཞེས་སྒོམ་པ་དར་གཞོན་གྱི་ཞུ་ཆོས། ། »» ཨོཾ་སྭསྟི། སྐྱེས་ཆེན་གང་ཞིག་ཚོགས་གཉིས་རབ་རྫོགས་པས། ། རང་གཞན་དོན་གྲུབ་ཆོས་རྒྱལ་རྡོ་རྗེ་འཛིན། ། རྒྱལ་བ་ཀུན་གྱི་སྐུར་གྱུར་དཀོན་མཆོག་གསུམ། ། དབྱེར་མེད་བླ་མ་དམ་པའི་ཞབས་ལ་འདུད། ། བདག་གི་སློབ་མ་དམ་པ་མོས་གུས་ཅན། ། མཉེས་པ་གསུམ་གྱིས་རྟག་ཏུ་མཉེས་བྱེད་ཅིང་། ། ཚོགས་གཉིས་རྫོགས་པར་འདོད་པའི་བློ་ཅན་གྱིས། ། ཡང་ཡང་ཞུ་བ་ཞུས་པས་སྙིང་གཏམ་བྲི། སྤྱིར་འཁོར་བ་དང་མྱ་ངན་འདས་པ་རང་གཞན་ཐམས་ཅད་ཀྱི་བདེ་བ་དང་སྐྱིད་པ་སྒྲུབ་པར་བྱེད་པའི་ཐབས། བསོད་ནམས་དང་ཡེ་ཤེས་ཀྱི་ཚོགས་རྣམ་པ་གཉིས་གསོག་པ་མ་གཏོགས་པའི་གཞན་མི་སྲིད་པར། བཅོམ་ལྡན་འདས་ཀྱིས་གསུང་རབ་ཐམས་ཅད་དུ་གསུངས་ཤིང་། སྐྱེས་བུ་དམ་པ་ཐམས་ཅད་ཀྱིས་ཐུགས་ངེས་པ་ཡིན་པས། ཚོགས་གཉིས་གསོག་པ་ལ་འབད་པར་བྱའོ། ། དེ་ཇི་ལྟར་བྱ་ཞེ་ན། ཞིང་དང་། བསམ་པ་དང་། དངོས་པོ་རྣམ་པ་གསུམ་གྱི་རྟེན་ཅིང་འབྲེལ་བར་འབྱུང་བ། ལུགས་དང་མཐུན་པ་ཐབས་སུ་གྱུར་པ། བསོད་ནམས་ཀྱི་ཚོགས་དང་། འཁོར་གསུམ་ཡོངས་སུ་དག་པ་རྟེན་ཅིང་འབྲེལ་བར་འབྱུང་བ། ལུགས་ལས་ལྡོག་པ་སེམས་ཉིད་གདོད་ནས་མ་སྐྱེས་པ། མངོན་པར་རྟོགས་པའི་ཤེས་རབ་ཡིན་པས་དེ་ཉམས་སུ་བླང་བར་བྱ་བའི་རིམ་པ་དང་། དེ་གཉིས་དབྱེར་མེད་པར་རྟོགས་པ་ཟུང་དུ་འཇུག་པའི་རྣལ་འབྱོར་པས་ཐབས་ཟབ་མོ་ཕྱིན་ཅི་མ་ལོག་པ་ཚོགས་བསག་པ་ཉམས་སུ་བླངས་པས། རྫོགས་པའི་བྱང་ཆུབ་ཏུ་སངས་རྒྱས་པར་བཞེད་དེ། དེ་ཡང་སྤྱིར་རྒྱལ་བའི་གསུང་རབ་ཐམས་ཅད་དུ། ཇོ་བོ་དཀོན་མཆོག་རིན་པོ་ཆེ་རྣམ་པ་གསུམ་ཞིང་ཤིན་ཏུ་རྣམ་པར་དག་པ་དང་། འཕགས་པ་དང་སེམས་ཅན་གྱི་ཞིང་ཤིན་ཏུ་རྣམ་པར་དག་པ་ལ། ཚོགས་གསོག་པའི་ཚུལ་དཔག་ཏུ་མེད་པ་གསུངས་ཀྱང་། ཐེག་པ་ཆེན་པོ་གསང་སྔགས་རྡོ་རྗེ་ཐེག་པའི་ལུགས་ཀྱི་ཞིང་དག་པ་ཐམས་ཅད་བླ་མ་གཅིག་པུར་ཚང་བར་གསུངས་ཏེ། དེ་ལྟར་ཡང་། སངས་རྒྱས་ཐམས་ཅད་འདུས་པའི་སྐུ། ། རྡོ་རྗེ་འཆང་གི་ངོ་བོ་ཉིད། ། དཀོན་མཆོག་གསུམ་གྱི་རྩ་བ་སྟེ། ། བླ་མ་ལ་ནི་སྐྱབས་སུ་མཆི། ། ཞེས་གསུངས་པ་དང་། མཆོད་པ་ཐམས་ཅད་ཡོངས་སྤངས་ཏེ། ། བླ་མ་མཆོད་པ་བརྩམ་པར་བྱ། ། དེ་མཉེས་པ་ལས་དངོས་གྲུབ་ནི། ། ཀུན་མཁྱེན་ཉིད་ཀྱང་ཐོབ་པར་འགྱུར། ། ཞེས་གསུངས་པ་དང་། བླ་མ་རིན་པོ་ཆེའི་ཞལ་སྔ་ནས་ཀྱང་། ལམ་ཉམས་སུ་ལེན་པ་རྣམས་ཀྱི་ཞིང་དག་པ་ནི་བླ་མ་དམ་པ་ཡིན་གསུངས་པས། མཚན་ཉིད་དང་ལྡན་པའི་བླ་མ་དམ་པ་ལ་བསྟེན་པར་བྱའོ། ། དེ་ཡང་མཚན་ཉིད་དང་ལྡན་པ་དེ་ནི་བླ་མ་གོང་མ་སྟེ། གོང་མ་ནི་མཚན་ཉིད་དང་ལྡན་པ་ལ་མཚན་ཉིད་དང་ལྡན་པ་ཞེས་བྱ་སྟེ། སེམས་ཅན་ང་དང་བདག་ཏུ་འཁོར་བ་རྣམས་ཀྱི་བླ་མ་རྣམས་ནི། བདག་མེད་པར་རྟོགས་པ་ཉན་ཐོས་དང་རང་སངས་རྒྱས་ཡིན་ལ། ཉན་ཐོས་དང་རང་སངས་རྒྱས་ཀྱི་བླ་མ་ནི་བྱང་ཆུབ་ཀྱི་སེམས་གཉིས་དང་ལྡན་པའི་བྱང་ཆུབ་སེམས་དཔའ་ཡིན་ཞིང་། དེ་དག་ཐམས་ཅད་ཀྱི་བླ་མ་ནི་སེམས་གཉིས་དབྱེར་མེད་པར་རྫོགས་པའི་བྱང་ཆུབ་ཏུ་སངས་རྒྱས་པའི་སངས་རྒྱས་ཡིན་ལ། བདག་ཅག་སྙིགས་མའི་དུས་སུ་བྱུང་བསམ་པ་གཅིག་གི་སྟེང་དུ་ཉོན་མོངས་པ་གསུམ་དུས་གཅིག་ཏུ་སྐྱེ་བ། དེ་ཉིད་སྐྱེ་བ་དང་། འགག་པ་དང་གནས་པ་མེད་པར་རྟོགས་པའི་ཡེ་ཤེས་ཀྱིས་རྡོ་རྗེ་སྤང་བྱ་དང་། གཉེན་པོ་རང་དང་གཞན། འཁོར་བ་དང་མྱ་ངན་ལས་འདས་པ་གཉིས་སུ་འཛིན་པའི་རི་བོ་ཐམས་ཅད་འཇོམས་པར་བྱེད་པ་ནི། བླ་མ་རྡོ་རྗེ་འཛིན་པ་ཆེན་པོ་སྟེ། མཚན་ཉིད་ནི་དེ་འདྲ་བའི་མཚན་ཉིད་འཛིན་པའི་ཕྱིར་ན། མཚན་ཉིད་དང་ལྡན་པ་ཞེས་བྱའོ། ། དེ་ལྟ་བུའི་བླ་མ་དམ་པ་དེ་ཡང་ཤིན་ཏུ་རྙེད་པར་དཀའ་སྟེ། དེའི་རྒྱུ་མཚན་ཡང་། སྔོན་བསོད་ནམས་དང་ཡེ་ཤེས་ཀྱི་ཚོགས་བསགས་པས། ཚོགས་ཇི་ལྟར་དུ་བསགས་པའི་བླ་མ་དམ་པ་དེ་དང་། རང་ཉིད་གནས་དུས་ཀྱིས་མ་བསྐལ་བར་ཕྲད་པ་ལ་དམ་ཚིག་དང་ལྡན་པའི་སློབ་མ་ཞེས་ཀྱང་ཟེར། ལས་དང་སྐལ་བ་དང་ལྡན་པ་ཞེས་ཀྱང་ཟེར། ཚོགས་བསགས་པའི་རྟེན་གྱི་གང་ཟག་ཅེས་ཀྱང་ཟེར་བས། དེ་འདྲ་བའི་བླ་མ་ཞིག་རྙེད་ན་ནོར་བུ་རིན་པོ་ཆེ་དབང་གི་རྒྱལ་པོ་རྙེད་པ་བས་ཀྱང་ཤིན་ཏུ་ལྷག་སྟེ། ལྷག་པའི་རྒྱལ་མཚན་ཡང་ནོར་བུ་རིན་པོ་ཆེས་དགོས་འདོད་ཀྱི་རེ་བ་ཐམས་ཅད་འབྱུང་ཡང་མཐར་ཐུག་རྫོགས་པའི་སངས་རྒྱས་འབྱུང་བར་ཤིན་ཏུ་དཀའ་བས། དཀོན་མཆོག་གསུམ་གྱི་དཔེ་རིན་པོ་ཆེ་ཉིད་ལ་བྱས་ཤིང་དེ་གསུམ་དབྱེར་མེད་པ་ནི་བླ་མ་འབའ་ཞིག་ཡིན་པས། དེ་ཡང་རང་གི་སྲོག་ལ་བབ་ཀྱང་སྲོག་ནི་གཏང་གི། བླ་མ་དམ་པ་གཏང་བར་མི་བྱ་སྟེ། དེ་ལྟར་ཡང་། རིན་པོ་ཆེའི་ཞལ་སྔ་ནས། དེ་འདྲའི་བླ་མ་སྲོག་གིས་གཟུང་བར་བྱ། ། ཞེས་པས་སོ། ། དེ་ཡང་འདིའི་འབྲེལ་པ་ནི། རང་ཉིད་འཁོར་བ་སྡུག་བསྔལ་གྱི་རྒྱ་མཚོ་ཆེན་པོ་གཏིང་མཐའ་མེད་པར་ནི་ལྷུང་། ཉོན་མོངས་པ་འདོད་ཆགས་དང་ཞེ་སྡང་དང་གཏི་མུག་རྣམ་པ་གསུམ་གྱི་རང་བཞིན་དུ་ནི་སོང་། བདུད་དང་ལོག་འདྲེན། ལས་ངན་པ་ལས་སྐྱེས་པ་ཉོན་མོངས་པ་རྣམ་པ་གསུམ་གྱི་རང་བཞིན་དུ་གྱུར་པ་རྣམས་དང་། རང་ཉིད་དབྱེར་མེད་པར་གནས་པ་ལས་གོང་དུ་སྨོས་པའི་བླ་མ་དམ་པ་དེའི་ཐུགས་རྗེའི་འོད་ཟེར་ཉི་མའི་དཀྱིལ་འཁོར་ནམ་མཁའ་ལ་ཤར་བ་ལྟ་བུས། རང་ཉིད་ཀྱི་ཉོན་མོངས་པ་མི་ཤེས་པའི་མུན་པ་ཅུང་ཟད་བསལ་ནས། ཡང་དག་པའི་ཤེས་རབ་རྣམ་པ་གསུམ་རྒྱུད་ལ་སྐྱེས་པ་དེའི་བསམ་པ་དེའི་རང་གཟུགས་ཀྱིས་མིའི་ལུས་ཐོབ་ཅིང་། བླ་མ་དམ་པ་མཐོང་བའི་སྐལ་བ་དང་ལྡན་པར་གྱུར་པས། ཇི་ཙམ་དུ་བླ་མ་དམ་པ་དེ་ལ་ཉེ་བ་དང་བསྙེན་པ་དང་། བཏུད་པ་དང་། མཆོད་ཅིང་བསྙེན་བཀུར་བས། དེ་དང་ཇེ་ཉེར་གྱུར་པས་སྡིག་པ་དང་སྒྲིབ་པ་ཐམས་ཅད་མྱུར་དུ་འདག་པ་དང་། ཡོན་ཏན་གྱི་ཚོགས་གོང་ནས་གོང་དུ་ཁྱད་པར་དུ་འཕགས་པར་གྱུར་པ་ས་ནས་སར་འཕར་བ་དང་། བྲལ་བ་དང་རྣམ་པར་སྨིན་པའི་ཡོན་ཏན། ཉེས་ཚོགས་ཐམས་ཅད་དང་ཇི་ཙམ་དུ་བྲལ་བ་དེ་ཙམ་དུ་བླ་མ་དམ་པ་ལ་ཕྱག་གཅིག་པུ་འཚལ་བ་ཡང་། ཞིང་བླ་མ་དམ་པ་དེ་དང་རང་གི་སེམས་དབྱེ་བ་མེད་པར་གྱུར་པས། འདས་མ་བྱོན་ད་ལྟར་ཕྱོགས་བཅུ་དུས་གསུམ་གྱི་དཀོན་མཆོག་རིན་པོ་ཆེ་རྣམ་པ་གསུམ་ལ་ཕྱག་འཚལ་བར་གྱུར་པ། བྱང་ཆུབ་སེམས་དཔའ་ནོར་བཟང་གིས། བཅོམ་ལྡན་འདས་རྗེ་བཙུན་ལ་བཏུད་པ་ལྟ་བུ་དང་། ཤིན་ཏུ་ཕྲ་བའི་དངོས་པོ་ཆབ་ཚ་སུན་གཅིག་གམ། བཤོས་རྡོག་མ་གཅིག་ཕུལ་ཡང་དུས་གསུམ་གྱི་དཀོན་མཆོག་ཐམས་ཅད་ལ་དེ་དང་འདྲ་བའི་མཆོད་པ་དཔག་ཏུ་མེད་པས་མཆོད་པ་རྒྱལ་བའི་ཡུམ་དུ་གསུངས་པ་ལྟ་བུ་དང་། ཚུལ་དེ་དང་འདྲ་བར་ཚུལ་ཁྲིམས་རྣམ་པར་དག་པས་དུས་གསུམ་གྱི་རྒྱལ་བའི་འཁོར་ཤིན་ཏུ་རྣམ་པར་དག་ཅིང་། རྙོག་པའི་དྲི་མ་ཐམས་ཅད་དང་བྲལ་བར་གྱུར་ནས། རྒྱལ་བའི་དཀྱིལ་འཁོར་ཐམས་ཅད་དུ་མཆོད་པའི་སྤྲིན་ཕུང་ཀུན་ཏུ་བཟང་པོའི་རྣམ་འཕྲུལ་ལྟར་འབྱུང་ཞིང་། གཏན་གྱི་སྐྱེས་བུ་དམ་པར་གྱུར་ནས། རྒྱལ་བ་ཐམས་ཅད་ཀྱི་ཐུགས་ཀྱི་དགོངས་པ་རྫོགས་པར་བྱེད་པ་དང་། ཡང་དཀའ་བའི་ལས་ཕྲན་ཚེགས་ཉེས་པ་དང་སྡུག་བསྔལ་དང་བཀའ་བཀྱོན་པའི་གསུང་བཟོད་པས། རྒྱལ་བའི་ཞིང་ཁམས་ཐམས་ཅད་དུ་ལྷ་དང་བཅས་པའི་འཇིག་རྟེན་ཐམས་ཅད་ཀྱིས་བལྟ་བས་ངོམས་པ་མེད་པར་ལྷམ་མེ་ལྷན་ནེ་ལྷང་ངེར་གྱུར་ནས། མཐོང་བ་དང་། ཐོས་པ་དང་རེག་པ་ཐམས་ཅད་སྨིན་པ་དང་གྲོལ་བར་བྱེད་པ། འཕགས་པ་འོད་ཟེར་བཀྱེ་བ་ལས་གསུངས་པ་ལྟ་བུ་དང་། ཚུལ་དེ་དང་འདྲ་བར་བརྩོན་འགྲུས་དང་། བསམ་གཏན་དང་། ཤེས་རབ་དང་རྣམ་པ་དྲུག་པོ་རེ་རེ་ལ་ཡང་བཅོམ་ལྡན་འདས་རྗེ་བཙུན་གྱིས་གོ་ཆ་སུམ་ཅུ་སོ་དྲུག་ཏུ་གསུངས་པ་དང་། བསྐལ་པ་བཟང་པོ་བརྒྱད་ཁྲི་བཞི་སྟོང་དུ་གསུངས་པ་དང་། དེ་ཉིད་ས་བཅུ་ལ་གནས་པའི་བྱང་ཆུབ་སེམས་དཔས་རྟོགས་ཤིང་ཁོང་དུ་ཆུད་པས། ཆོས་ཀྱི་སྤྲིན་སྣ་ཚོགས་སུ་འགྱུར་བར་ཁོང་དུ་ཆུད་པར་བྱ་བ་ནི་ཞིང་རྣམ་པར་དག་པ་ལ་ཚོགས་བསགས་པའི་འཐད་པ་ཅུང་ཟད་ཅིག་བྲིས་པ་ཡིན་ཏེ། མདོར་བསྡུས་ན་མཚན་ཉིད་དང་ལྡན་པའི་བླ་མ་དམ་པ་གཅིག་དང་ཕྲད་ན་རྫོགས་པའི་བྱང་ཆུབ་ཏུ་སངས་རྒྱས་པ་ལ་ཚེགས་མེད། ཚེ་ཐོག་མ་མེད་པ་ནས་འཁོར་བ་ཁྲག་གི་རྒྱ་མཚོ་ཆེན་པོར་འཁྱམས་པའི་རྒྱུ་བླ་མ་དམ་པ་དང་མ་ཕྲད་པའི་ཉེས་པ་འབའ་ཞིག་ཡིན་ཞེས་ཡང་དང་ཡང་དུ་བཀའ་བསྩལ་ཅིང་། གསེར་འགྱུར་གྱི་རྩི་དང་། རི་རབ་གསེར་གྱི་ངོས་ལ་བྱ་གནས་པ་དང་། རི་རབ་ཀྱི་རྩེ་ནས་ལྷུང་བའི་མི་དང་། གཞན་ཡང་དཔེ་དཔག་ཏུ་མེད་པས་བླ་མ་དམ་པ་ལ་བསྟེན་པར་གསུངས་སོ། ། ཞིང་རྣམ་པར་དག་པ་བསྟེན་ཅིང་། བསྟེན་པ་དེ་ལས་ཡོན་ཏན་འབྱུང་བའི་ཚུལ་ལུགས་ཅུང་ཟད་བསྟན་ནས། ད་ནི་བསམ་པ་ཤིན་ཏུ་རྣམ་པར་དག་པས། དག་པ་ལ་གནས་པར་བྱ་སྟེ། དེ་ཡང་ཇི་ལྟ་བུ་ཡིན་ཞེ་ན། བསམ་པ་ཞེས་བྱ་བ་ནི་རང་གི་སེམས་ཡིན་ལ། དག་པ་ཞེས་པ་ནི་གདོད་ནས་རང་བཞིན་གྱིས་རྣམ་པར་དག་པ་སྤྲོས་པ་ཐམས་ཅད་ཀྱི་མཐའ་དང་བྲལ་བའི་འོད་གསལ་བ་སེམས་གདོད་ནས་རང་བཞིན་གྱིས་རྣམ་པར་དག་པ་ཞེས་ཟེར། གློ་བུར་གྱི་དྲི་མ་དང་བྲལ་བ་སེམས་དེ་ཉིད་ལ། ཉོན་མོངས་པ་གསུམ་གནས་སྐབས་མཐར་ཐུག་ཏུ་ཤེས་བྱའི་གཤིས་ལ་མི་གནས་ཤིང་། གདོད་ནས་ཡོད་མ་མྱོང་བ་སྨིག་སྒྱུ་ལ་ཆུ་དང་། ཐོ་ཡོར་ལ་མི་དང་། འཇའ་ཚོན་ལ་དངོས་པོ་དང་། ནམ་མཁའི་བཙོན་རར་ཆུད་པ་དང་འདྲ་བའི་དེ་དང་བདག་ཉེས་པ་ཐམས་ཅད་དང་བྲལ་བ་དང་། རྣམ་པ་གཉིས་སུ་དབྱེར་མེད་པ་ནི་དག་པ་གཉིས་ལྡན་དྲི་མ་མེད་པ་ཆོས་ཀྱི་སྐུ་ཞེས་མཁས་པ་རྣམས་ཀྱིས་གསུངས་པ་ཡིན་པས། བསམ་པ་རྣམ་པར་དག་པ་འདི་ལྟ་བུར་ཞིང་རྣམ་པར་དག་པ་དེ་ལ་བལྟ་བར་བྱ་བ་ནི་གཞིར་གྱུར་པ། ཆོས་ཀྱི་སྐུ་རང་བཞིན་གྱིས་རྣམ་པར་དག་པ་ཡེ་ཤེས་ཀྱི་ཚོགས་མཐར་ཐུག་ཐོབ་པའི་རྒྱུ་ངེས་པའོ། ། ཡང་རང་ཉིད་དམ་རང་ཉིད་ཕྱོགས་དང་རིས་མཐའ་དག་ཡོད་མ་མྱོང་བ་ལ་ཡོད་མ་མྱོང་བར་ཤེས་པས། བདག་མེད་པ་ལས་སྐྱེས་པའི་བྱང་ཆུབ་ཀྱི་སེམས་མ་ནམ་མཁའ་དང་མཉམ་པའི་སེམས་ཅན་གཟུང་བ་དང་འཛིན་པའི་མ་རིག་པའི་མུན་པས་ཆགས་པ་དང་སྡང་བའི་འཁོར་བའི་འཁོར་ལོ་སྡུག་བསྔལ་གྱི་རྒྱ་མཚོ་གཏིང་མཐའ་མེད་པར་འཁྱམས་པའི་སེམས་ཅན་ཐམས་ཅད་བདེ་བ་དང་ལྡན། སྡུག་བསྔལ་དང་བྲལ། རྫོགས་པའི་སངས་རྒྱས་ཐོབ་པར་བྱེད་པའི་ལྷག་པའི་བསམ་པ་གཡོ་མེད་པས། བྱང་ཆུབ་མཆོག་ཏུ་སེམས་བསྐྱེད་པ་ནི་རང་འཁྲིས་མེད་པས་དག་པའི་བྱང་ཆུབ་ཀྱིས། གཟུགས་ཀྱི་སྐུ་འབྱུང་བར་བྱེད་པའི་རྒྱུ་ངེས་པའོ། ། བསམ་པ་བྱང་ཆུབ་ཀྱི་སེམས་དེས་བླ་མ་ཡང་དག་པར་རྫོགས་པའི་སངས་རྒྱས་ཆོས་ཀྱི་སྐུ་ལ་མཉེས་པར་བྱ་བའི་ཚུལ་ལུགས། ཆོས་ཀྱི་སྐུ་ཐོབ་པར་བྱེད་པའི་བར་ཆད་བསམ་པའི་དྲི་མ་སྦྱངས་པ་དང་། གཟུགས་ཀྱི་སྐུ་ཐོབ་པར་བྱེད་པའི་བར་ཆད་ཀུན་རྫོབ་བྱང་ཆུབ་ཀྱི་སེམས་ལྟེམ་རྐྱང་དུ་མ་གྱུར་པ་དང་། དེ་གཉིས་འགྲུབ་པར་བྱེད་པའི་རྒྱུའམ་མཐུན་པའི་རྐྱེན་བླ་མ་དམ་པ་མཉེས་པར་བྱེད་པ་འབའ་ཞིག་ཏུ་གསུངས་ཏེ། དེ་ལྟར་ཡང་། བླ་མ་ལྔ་བཅུ་པ་ནས། འདིར་མང་སྨོས་པས་ཅི་ཞིག་བྱ། ། བླ་མ་མཉེས་བྱེད་གང་ཡིན་བྱ། ། མི་མཉེས་བྱེད་ཀུན་སྤང་བར་བྱ། ། ཞེས་པས་བསམ་པ་རྣམ་པར་དག་པ། བླ་མ་ལ་ལྟ་བ་རྣམ་པར་དག་པ་དང་། བསམ་པ་ལ་བྱང་ཆུབ་ཀྱི་སེམས་རྣམ་པར་དག་པ་དང་། དངོས་པོ་ལ་མཉེས་པར་བྱ་བ་རྣམ་པ་གསུམ་གྱིས་བསམ་པ་རྣམ་པར་དག་པའོ། ། དེ་ལ་དངོས་པོ་རྣམ་པར་དག་པ་ནི། ཐུབ་པའི་གསུང་རབ་ཏུ་མཐོང་ཆོས་འབྲས་བུ་ཅན་གྱི་ལས། སྐྱེས་ནས་མྱོང་འགྱུར་གྱི་ལས། ལན་གྲངས་གཞན་ལ་མྱོང་བའི་ལས་དང་རྣམ་པ་གསུམ་དུ་གསུངས་པ་ཡིན་ཀྱང་། ཐེག་པ་ཆེན་པོ་གསང་སྔགས་བརྩོན་འགྲུས་ཤིན་ཏུ་ཆེ་བ་དང་། ཡིད་ཐུང་བར་གྱུར་པའི་དོན་དུ་མཐོང་ཆོས་འབྲས་བུ་ཅན་འབའ་ཞིག་གཙོར་གསུངས་པ་ཡིན་ཏེ། དེ་ཡང་འགྲུབ་བྱེད་ཀྱི་རྒྱུ། ཞིང་དང་བསམ་པ་དང་། དངོས་པོ་རྣམ་པ་གསུམ་གཅིག་ཏུ་གྱུར་པ་སྒྲུབ་པ་གལ་ཆེ་སྟེ། དེ་ལྟར་ཡང་། ཞིང་དང་བསམ་པ་དངོས་པོ་གསུམ། ། གཅིག་ཏུ་བྱས་ལ་གསོལ་བ་གདབ། ། བར་ཆད་གསུམ་དང་བྲལ་གྱུར་ན། ། གང་འདོད་འབྲས་བུ་མྱུར་དུ་སྨིན། ། ཞེས་པས་མདོར་བསྡུས་པའི་ཚིག་སྨྲས་པའོ། ། དེ་ལ་ཞིང་ཇི་ལྟ་བ་དང་། བསམ་པ་ཇི་ལྟ་བ་དེ་ལྟར་དངོས་པོ་ཡང་དེ་ལྟར་བསྒྲུབ་པར་བྱ་སྟེ། འདིར་ཐེག་པ་ཆེན་པོ་གསང་སྔགས་སུ། རྡོ་རྗེ་ཞེས་པ་རང་ཉིད་ཀྱི་ཕུང་པོ་ཁམས་དང་སྐྱེ་མཆེད། གཟུང་བ་དང་འཛིན་པས་བསྡུས་པ་ཐམས་ཅད་གཉིས་སུ་མེད་པའི་ཡེ་ཤེས་རྡོ་རྗེ་སྟེ། དེ་ལྟར་ཡང་བཛྲས་བསྡུས་པའོ། ། འདི་ཡང་དུས་གསུམ་གྱི་སངས་རྒྱས་ཐམས་ཅད་ཀྱི་སྐུ་གསུང་ཐུགས་ཀྱི་ངོ་བོར་གྱུར་པ། འཇིག་རྟེན་གསུམ་གྱི་མགོན་པོ་ཆོས་ཀྱི་རྒྱལ་པོ་བཅོམ་ལྡན་འདས་རྡོ་རྗེ་འཆང་ཆེན་པོ་དཔལ་ལྡན་ཕག་མོ་གྲུ་པའི་ཞལ་སྔ་ནས། འཁོར་བ་དང་མྱ་ངན་ལས་འདས་པས་བསྡུས་པའི་ཆོས་ཐམས་ཅད་རང་གི་སེམས། སེམས་གདོད་ནས་སྐྱེ་བ་མེད་པ་ནམ་མཁའི་དཀྱིལ་འཁོར་ལྟ་བུ་ཞེས་གསུངས་པས། ཞིང་དང་བསམ་པ་དང་དངོས་པོ་རྣམ་པ་གསུམ་དབྱེར་མེད་པའི་གནད་ཀས་དབྱེར་མེད་པ་ལ། དབྱེར་མེད་དུ་ཤེས་པས་ཡང་དག་པའི་ཤེས་པ་ཁོང་དུ་ཆུད་པ། དབྱེར་མེད་པའི་རང་བཞིན་གྱི་ལུས་སུ་གྲུབ་པར་ཁོང་དུ་ཆུད་པར་བྱ་སྟེ། དེ་ལྟར་ན་ཞིང་རྣམ་པར་དག་པ་བྱང་ཆུབ་ཀྱི་སེམས་གཉིས་དབྱེར་མེད་པའི་སྐུ། བསམ་པ་རྣམ་པར་དག་པ་བྱང་ཆུབ་ཀྱི་སེམས་རིན་པོ་ཆེ་རྣམ་པ་གཉིས་དབྱེར་མེད་པ། དེ་དང་དབྱེར་མེད་པའི་ལུས་ངག་ཡིད་རྣམ་པ་གསུམ་མཆོད་པར་བྱ་བའི་ཡུལ་དང་། མཆོད་པར་བྱེད་མཁན་དང་། དངོས་པོ་ཐམས་ཅད་ཆོས་ཀྱི་དབྱིངས་རང་བཞིན་གྱིས་རྣམ་པར་དག་པ། དེ་བཞིན་ཉིད་དབྱེ་བ་མེད་པ། དུས་གསུམ་དུ་གཤེགས་ཤིང་བཞུགས་པའི་བླ་ན་མེད་པའི་དཀོན་མཆོག་གསུམ་ལྷུན་གྱིས་གྲུབ་ཅིང་རྒྱུན་མི་འཆད་ལ། བདག་མིང་རྣལ་འབྱོར་པ་རྡོ་རྗེ་ཞེས་བགྱི་བས། ཚུལ་དེ་དང་དབྱེ་བ་མེད་པའི་ལུས་ངག་ཡིད་གསུམ་གཉིས་སུ་མེད་པའི་ཡེ་ཤེས་ཀྱི་རྡོ་རྗེ། ཕུང་པོ་རྣམ་པ་ལྔ་རྒྱལ་བ་རིགས་རྣམ་པ་ལྔ་དང་། སྐྱེ་མཆེད་བྱང་ཆུབ་སེམས་དཔའ། འབྱུང་བ་ཡུམ། གཟུང་བ་དང་འཛིན་པས་བསྡུས་པ་ཐམས་ཅད་རྒྱལ་བའི་དཀྱིལ་འཁོར་ཉིད་དུ་ལྷུན་གྱིས་གྲུབ་པར་གནས་ཏེ། བྱང་ཆུབ་ཀྱི་སེམས་རིན་པོ་ཆེ་རྣམ་པ་གཉིས་དབྱེ་བ་མེད་པའམ། ཐབས་དང་ཤེས་རབ་རྣམ་པ་གཉིས་དབྱེར་མེད་པའམ། འཁོར་བ་དང་མྱ་ངན་ལས་འདས་པ་གཉིས་དབྱེར་མེད་པར་གོ་བ་དང་། རྟགས་པའི་རྣལ་འབྱོར་པ་ལ་ངེས་པའི་ཤེས་པ་སྐྱེས་པ་ནི། དེ་ལྟར་ཡང་། ལུང་གིས་ཀྱང་ངེས་ཏེ། འཁོར་བ་དང་ནི་མྱ་ངན་འདས། ། གཉིས་སུ་ཡོད་པ་མ་ཡིན་ཏེ། ། འཁོར་བའི་རང་བཞིན་ཤེས་པ་ལ། ། མྱ་ངན་འདས་ཞེས་བརྗོད་པ་ཡིན། ། ཞེས་པ་ལ་སོགས་པ་ཟུང་དུ་འཇུག་པའི་རྣལ་འབྱོར་པས། སྤྱོད་པའང་དེ་དང་གཉིས་སུ་མེད་པས་འདི་ཐམས་ཅད་རབ་འབྱམས་ཆོས་ཀྱི་དབྱིངས་ཀྱིས་ཀླས་པ་ནམ་མཁའི་མཐས་གཏུགས་པ། ཤེས་བྱའི་དཀྱིལ་འཁོར་ཐམས་ཅད་ལ་མ་ཁྱབ་པ་མེད་པ་སེམས་ཅན་གྱི་ཁམས་ཐམས་ཅད་སྨིན་པ་དང་གྲོལ་བར་བྱེད་པ། དུས་གསུམ་གྱི་འཕགས་པ་ཐམས་ཅད་ཕྱི་ནང་གསང་བ་དེ་ཁོ་ན་ཉིད་ཀྱིས་མཆོད་པས། མཉེས་པ་ཐམས་ཅད་ཀྱི་ཕ་རོལ་ཏུ་ཕྱིན་པས་མཉེས་པ་ལ། ཕྱོགས་འ